**1 Ioan – llythyr am gariad.**

**1 Ioan 2 (7 - 11)**

*Ffrindiau annwyl, dw i ddim yn sôn am ryw orchymyn newydd. Mae'n hen un! Dyma gafodd ei ddweud o'r dechrau cyntaf. Dyma'r hen orchymyn glywoch chi o'r dechrau.**8 Ac eto mewn ffordd mae beth dw i'n ysgrifennu amdano yn newydd. Mae i'w weld ym mywyd Iesu Grist ac ynoch chithau hefyd. Achos mae'r tywyllwch yn diflannu ac mae'r golau go iawn wedi dechrau disgleirio.*

*9 Mae'r rhai sy'n dweud eu bod nhw'n credu'r gwir ond sy'n bod yn gas at frawd neu chwaer yn dal yn y tywyllwch go iawn.**10 Y rhai sy'n caru eu cyd-Gristnogion sy'n aros yn y golau, a does dim byd fydd yn gwneud iddyn nhw faglu.**11Ond mae'r rheiny sy'n gas at Gristion arall yn y tywyllwch. Ydyn, maen nhw ar goll yn llwyr yn y tywyllwch. Does ganddyn nhw ddim syniad ble maen nhw'n mynd, am fod y tywyllwch yn eu gwneud nhw'n gwbl ddall.*

...........

Adnod 7:

Tua 1446 CC. siaradodd Duw gyda Moses, ac fe gofnododd Moses orchmynion Duw ar gyfer bywyd crefyddol ac ymarferol ei bobl. Un o’r gorchmynion oedd,

*Paid dial ar bobl neu ddal dig yn eu herbyn nhw. Rwyt i garu dy gymydog fel rwyt ti'n dy garu dy hun. Fi ydy'r ARGLWYDD. (Lefiticus 19:18)*

Felly, dŷn ni’n gweld bod y gorchymyn i Gristnogion garu ei gilydd yn un hen iawn fel dwedodd Ioan!

Adnod 8:

*‘Ac eto mewn ffordd mae beth dw i'n ysgrifennu amdano yn newydd,’* meddai Ioan. Yr hyn sy’n newydd ydy Iesu Grist. Daeth Iesu i’r byd a newid popeth.

*Drwyddo y crëwyd popeth sy'n bod. Does dim yn bodoli ond beth greodd e.* ***Ynddo fe roedd bywyd, a'r bywyd hwnnw'n rhoi golau i bobl.*** *(Ioan 1: 2-4)*

*Pan oedd Iesu'n annerch y bobl dro arall, dwedodd, “****Fi ydy golau'r byd****. Bydd gan y rhai sy'n fy nilyn i olau i'w harwain nhw i fywyd, a fyddan nhw byth yn cerdded mewn tywyllwch.” (Ioan 8:12)*

Yng nghyfnod Moses ac yn ystod amser yr Hen Destament roedd pobl Dduw i fod i garu ei gilydd a’i chymdogion - ond roedd nabod Iesu Grist a’i gariad e’ yn dod a dimensiwn arall gwerthfawr i fywyd pobl. Roedd y Cristnogion cynnar, fel Ioan, wedi gweld Iesu. Roedd Ioan wedi gweld ‘Goleuni’r Byd’. Iesu oedd yr Emaniwel - sef ‘Duw gyda ni’, Duw yn agos at bobl. Mae pawb sy’n credu yn Iesu fel Arglwydd yn derbyn Ysbryd Glân Duw i’w bywydau. Mae derbyn y lefel yma o gariad - a chael bod yn blant Duw (Ioan 1: 12) yn dyfnhau gallu pobl i garu. Roedd Iesu eisiau i’w ddilynwyr garu ei gilydd,

*Dw i'n rhoi gorchymyn newydd i chi: Carwch eich gilydd. Rhaid i chi garu'ch gilydd yn union fel dw i wedi'ch caru chi. (Ioan 13: 34)*

Adnodau 9 i 11:

Mae’r adnodau yma’n syml i’w deall, mae’r neges yn blwmp ac yn blaen. *Brawd neu chwaer* ydy pob un Cristion ar wyneb y ddaear! Mae Cristnogion i fod i GARU ei gilydd. Os ydy rhywun yn dweud ei fod yn Gristion ond yn ymddwyn yn gas tuag at Gristion arall – dydy o ddim yn Gristion go iawn; mae o neu hi yn dal yn y ‘tywyllwch’ h.y. heb nabod Iesu, goleuni’r byd. Roedd Ioan eisiau gwarchod y Cristnogion cynnar rhag cael eu twyllo gan athrawon celwyddog oedd yn dysgu pethau oedd yn groes i air Duw. Un ffordd o adnabod yr athrawon ffug yma oedd i ddefnyddio’r adnodau yma fel ffon fesur – a oedden nhw’n caru eu cyd-Gristnogion ai peidio?

**Meddwl mwy**

**Ioan 13: 34-35** – geiriau pwysig o enau Iesu, felly rhaid eu cymryd o ddifri’.